เด็กรุ่นใหม่ชี้ไร้สุขเมินทำงานแบงก์
อัตราลาออกวัย20-30ปีเพิ่มเป็น10%เหตุไม่ชอบกดดันและอยากลองงานแปลกใหม่
28 ธ.ค. 2554

อัตราลาออกวัย20-30ปีเพิ่มเป็น10%เหตุไม่ชอบกดดันและอยากลองงานแปลกใหม่
ธนาคารเผยอัตราลาออกพนักงานสูงขึ้น ในกลุ่มเด็กจบใหม่ ค้นพบทำอาชีพนายธนาคารไม่มีความสุขพร้อมลาออก 
นายสมเกียรติ ศิริชาติไชย รองกรรมการผู้จัดการอาวุโส ธนาคารกสิกรไทย กล่าวว่า ปัจจุบันอัตราการลาออกของพนักงานธนาคารในกลุ่มคนที่มีอายุ 20 ปีแต่ไม่ถึง 30 ปี เป็นนักศึกษาจบใหม่มีอัตราการลาออกสูงสุด เนื่องจากพนักงานกลุ่มนี้พร้อมที่จะเปลี่ยนงานและลองสิ่งใหม่ๆ มีความกล้าค้นหาในสิ่งที่ตัวเองชื่นชอบ หากไม่สบายใจก็พร้อมลาออก ทำให้ปัจจุบันอัตราการลาออกของพนักงานจากปีละ 45% เพิ่มเป็นประมาณ 10% 
นายสมเกียรติ กล่าวว่า ในความกล้าของคนรุ่นใหม่ก็มีข้อดีหลายอย่าง เช่น การสั่งงานให้คนรุ่นนี้ทำต้องมีวัตถุประสงค์ที่ชัดเจนว่าทำเพื่ออะไร ต้องมีความโปร่งใส ไม่ใช่ผู้ใหญ่สั่งแล้วจะทำตามทุกอย่าง หากเห็นว่าไม่ถูกต้องก็พร้อมที่จะคัดค้าน และเป็นกลุ่มคนที่มีความคิดสร้างสรรค์
ปัจจุบันธนาคารมีกลุ่มพนักงานช่วงอายุน้อยมากถึง 40% ส่วนพนักงานที่มีช่วงอายุตั้งแต่ 3145 ปี และกลุ่มพนักงานอายุตั้งแต่ 46 ปีขึ้นไป มีสัดส่วนอย่างละ 30% เท่ากัน
“พนักงานต้องมีส่วนผสม โจทย์ของธนาคารคือการดูแลพนักงานทั้ง 3 ยุค แม้เขาจะลาออกง่าย แต่ตอนที่เขาอยู่ พนักงานกลุ่มนี้ก็ให้บริการลูกค้าแบบสุดๆ เต็มที่ เพราะเป็นวัยที่ชอบงานบริการการขาย” นายสมเกียรติ กล่าว
นายสมเกียรติ กล่าวว่า ปีหน้าธนาคารจะรับพนักงานเพิ่มประมาณ 2,000-3,000 คน แต่จะเน้นพนักงานที่เชี่ยวชาญเฉพาะทาง โดยเฉพาะวุฒิการศึกษาปริญญาโท ธุรกิจธนาคารพาณิชย์มีหลายด้าน ต้องการพนักงานที่เก่งวิเคราะห์ เก่งดูแลลูกค้า และต้องรอบคอบ มีความระมัดระวังสูง
สำหรับเดือน เม.ย. 2555 ธนาคารจะปรับเพิ่มเงินเดือนรวมรายได้ทั้งหมดสำหรับพนักงานแรกเข้าจบใหม่เป็น 1.5 หมื่นบาท 
ด้านนายอภิศักดิ์ ตันติวรวงศ์ กรรมการผู้จัดการใหญ่ ธนาคารกรุงไทย กล่าวว่า เดือน ม.ค. 2555 จะปรับขึ้นเฉพาะเงินเดือนสำหรับพนักงานที่ได้รับการบรรจุเป็น 1.5 หมื่นบาท และให้ค่าครองชีพอีกเดือนละ 2,800 บาท จากเดิมในช่วงทดลองงานเริ่มต้นเงินเดือน 1.2-1.4 หมื่นบาท 
ด้านนางกรรณิกา ชลิตอาภรณ์ กรรมการผู้จัดการใหญ่ ธนาคารไทยพาณิชย์ กล่าวว่า อัตราการการลาออกของพนักงานธนาคารเฉลี่ยปีละ 10% ส่วนใหญ่เป็นนักศึกษาที่เพิ่งเข้าทำงาน หากทำช่วง 6 เดือนแล้วไม่พอใจก็จะลาออก และพร้อมเริ่มต้นงานที่ใหม่ แต่ขณะเดียวกันพนักงานกลุ่มนี้ก็เป็นกลุ่มที่รับเข้าทำงานมากที่สุดเช่นกัน
นางกรรณิกา กล่าวว่า ปีหน้าจะปรับขึ้นเงินเดือนไม่รวมรายได้อื่นเริ่มต้น 1.4 หมื่นบาท เมื่อรวมกับการันตีโบนัสที่ต้องได้ปีละ 2 เดือน เฉลี่ยพนักงานจะได้เฉพาะเงินเดือนเกือบถึง 1.5 หมื่นบาท 
นายบุญทักษ์ หวังเจริญ ประธานเจ้าหน้าที่บริหาร ธนาคารทหารไทยกล่าวว่า ปีหน้าธนาคารเปิดรับพนักงานไม่มาก เพราะการให้บริการขณะนี้เน้นบริการผ่านช่องทางอิเล็กทรอนิกส์ แต่ก็ยังมีรับพนักงานบ้างในส่วนที่ให้บริการลูกค้า